Jesús nujabe ya crusi gueha biríe lheꞌe yiesiha die ttu re atta te láni Bega Iqui Nu Yatti.
Leni tisa hebreo nna lána Gólgota.
Nía betácana Benniha lo ya crusi lenie a chupa ca unbiyuu.
Ladu laduba gue ya crusi atta ta Jesús betácana ca unnuha lo ya crusi gue ttuttucana.
Pilato nna benna mandadu bencana letra lo ttu breta betácana iqui crusi atta ta Benniha.
Lo bretaha nna rá:
“Jesús gue Nazaret,
nu ancana nu rinnabia gue ca benni Israel.”
Ixeru ca benni quia ca nu Israel belabacana nu rá lo bretaha,
cumu gaxxaba roꞌo yiesi Jerusalén nua atta betácana Jesús lo ya crusiha.
Letraha nna ancana leni tisa hebreo lhe latín lhe griego lhe.
Larcala nna ca nu lo gue ca bixxudi gue ca benni Israel nna rácana Pilato:
—Bittu unlu lo breta-na:
“Nu rinnabia gue Israel.”
Benla loni:
“Nu rána dequi lana ancana nu rinnabia gue Israel.”
Ttiaca Pilato nna becabina rána:
—Nu chi benia nna tsaba chi benia nua.
Dequide betá ca soldadoha Jesús lo ya crusiha nna,
bodaxxuttebacana ca xo Benniha bencana ttapa lilaꞌa,
ttuttu nua gue ttuttu ca soldadoha.
Bodaxxu guabacana lari radi Benniha lhe.
Unnuha nna lägabi tiyya roꞌo loes nua,
ttuba anca itú nua,
desdeba liree axtaba güetsaa yaba nua.
Ca soldadoha nna rá loescani:
—Bittu ichedari unná.
Unbari tu nu uleꞌe lo qui ttedeenri nuxari ralhari unná.
Anía liba nna guaxxína nu rá ca tisa dia lo ca sitsi gue Tata Do Iyyabaaha atta rá:
“Ulhaꞌabacana ca xun quia,
beguila lecani bencana tu nu beleꞌe lo qui utedaaquinna nuxcana beꞌan lencana lari radiaha lhe.”
Aníaba ben ca soldadoha.
Gaxxaba xana ya crusi atta ta Jesús du nan gue Benniha,
xila nan gueha lhe María biꞌini do leni Cleofas lhe María Magdalena lhe.
Atti biláni Jesús nan gueeha dubi gaxxaba atta du biꞌini rudheti ca tisa ruleꞌe,
benni racaxxattanie guebiha,
lee nna ráttebe nan gueeha:
—Nana,
ni xiꞌinlu du-na.
Lenla nna re biꞌini rudheti ca tisa guee:
—Ni nan guelu du-na.
Laniatteba nna bechee biꞌiniha nan gue Benniha qui dhobi lheꞌe yoꞌo guebiha.
Dequide nua nna Jesús chiba yuxeabe chiba benie iyába nu gaꞌana unie,
qui saxxína aca nu rá lo ca sitsi gue Tata Do Iyyabaaha nna lee nna re:
—Rebisia.
Nía du ttu canti sa ttittina vinu idí.
Ca nu seꞌe nía nna uluꞌuttebacana ttu xunu lheꞌe vinuha qui ibidhana,
atti bexxicattebacana unnuha punta ttu iyyaxtila,
nianna besigattebacana nua roꞌo Jesús qui iꞌiye nua.
Dequide bennixxie nua nna ráttebe:
—Ni uluxa iyá nu gaꞌana unia.
Nianna,
bedeattatteba iquie,
atti uttittebe.
La sá nna ancana bispri gue Pascua.
Ca nu lo gue ca benni Israel nna bittu raca lecani eyaꞌana ca benni yatti lo ya crusi sá redí lecaniha,
cumu la sá nna ancana sá laní xeni.
Denuala nna unnabacana lo Pilatoha unna mandadu quitsacana ca niꞌa ca benni ta lo ya crusiha qui yuba gatti ca nua qui itúa ca nua nía.
Ca soldadoha nna güiattebacana guattítsacana niꞌa nu ta lo ya crusi primeroha,
anáguaba niꞌa attu nu ta lo ya crusi daca attu ladu gue Jesús.
Ttiaca atti ubigacana atta ta Jesús,
lacana nna biláquinna chiba utti Benniha.
Larcala nna bittu utitsacana niꞌa Benniha.
Ttu ca soldadoha nna begaꞌattebana nu do iyya ttutsi loni dennaha uxtil gue Benniha.
Atta utaꞌa nua nna biríatteba inda lhe reni lhe.
Biꞌini rixxiꞌa unní nna ancabi benni begüia lobi nu uca.
Nu gualíba rixxiꞌabi.
Labi nna rixxiꞌababi nu anca gualí qui anáchu nna lebiꞌi nna tsia lele.
Anába uca qui guaxxína nu chi gaꞌana lo ca sitsi gue Tata Do Iyyabaaha atta rá:
“Ni ttu sitta gue Benniha bittu quitsacana.”
Ráguaba attu re lo ca sitsi-na:
“Ugüiacana benni begaꞌacana nu do iyya ttutsi loni cuitteha.”